Det ble svært så dramatisk da Carl-Ivar (28) og Maria (31) Aandal skulle bli foreldre til det nyeste tilskuddet i barnefamilien – et 4.350 gram tungt og 55 centimeter langt nurk som ennå ikke har fått noe navn.

Det nyfødte barnet ble nemlig født hjemme i ekteparets seng på Frogner torsdag ettermiddag.

– Dette er en dag jeg aldri kommer til å glemme. Nå i ettertid var det en veldig morsom opplevelse og et skikkelig adrenalinkick, sier ektemannen.

Han er selv politistudent og har dette året hatt praksis ved Lørenskog lensmannskontor.

– Jeg har vært oppi noen situasjoner som er veldig stressende i jobben, men jeg vet ikke om det hjalp meg i dag. Jeg tror man handler mer instinktivt når slike ting skjer. Den delen av opplevelsen er positiv og noe å ta med seg videre. Men en slik fødsel var absolutt ikke planlagt, sier barnefaren selv.

– Kunne se at ungen var på vei

Torsdag kveld kunne de likevel puste lettet ut. Alt sto bra til med mor og datter. Men selv om dette endte som en gladsak, var dét ingen selvfølge etter det de hadde vært gjennom.

– Maria er tredjegangsfødende og våknet av rier klokka 05.00. Jeg kjørte deretter ungene til barnehagen før jeg selv dro på jobb ved Lørenskog lensmannskontor. I 13-tida ringte hun meg og sa at det nærmet seg. Da jeg kom hjem klokka 14, ringte hun sykehuset. Hun fortalte om riene og at enkelte av dem kom hvert femte minutt. Siden hun har født to barn fra før, så vet hun hvordan en fødsel føles, sier den nybakte faren.

Problemet var bare at vedkommende som tok imot telefonsamtalen på Ahus ikke skal ha vært enig i den vurderingen. I stedet skal den nybakte moren ha fått til svar at det ikke var rier og at det bare var å sette seg ned for å vente.

Omtrent en time senere kom riene hvert minutt, akkompagnert av skrik på noen sekunders intervaller.

– Dette var ikke noe hysteri. Fødselen var i gang og jeg kunne se fostervannssekken. Da bestemte jeg meg for å kjøre til sykehuset, men det var allerede for sent. Hun klarte ikke reise seg og jeg kunne se at ungen var på vei. Jeg ringte AMK med den ene hånda, og måtte selv trekke ut ungen med den andre, forteller han.

– Skremmende situasjon

Selve fødselen sier han gikk veldig greit.

– Senga må nok renses litt, men ellers gikk alt greit. Men det var en skremmende situasjon både for meg og Maria. Hadde det oppstått komplikasjoner, så hadde ambulansen vært 20 minutter unna. Slik sett stiller vi noen spørsmål ved at hun fikk beskjed om å holde seg hjemme. Jeg vet ikke hvilken medisinsk vurdering som ligger til grunn for den beskjeden, sier han.

– Ahus vil gjennomgå saken

Kommunikasjonsdirektør Bjarte Reve ved Ahus varsler at sykehuset vil gjennomgå saken grundig.

– Familien er nå i fin form, ved godt mot og på Ahus, sier Reve, som legger til at sykehuset ikke ønsker å uttale seg ytterligere om saken før 18. mai.